ལ་ལས་གཉའ་ཁྲི་བཙན་པོའི་གཟུགས་བྱད་ནི་ཉེ་དུ་གཉེན་སྒྲིག་ལས་བཟོས་པའི་རྒྱུ་རྐྱེན་ཞིག་མིན་པར་དེ་ནི་དཔེ་བྱད་བཟང་པོ་བརྒྱད་ཅུའི་གྲས་ཤིག་ཡིན་ལ།རང་རེའི་ལོ་རྒྱུས་ཀྱི་ཐོག་ཏུ་གཟུགས་བྱད་དེ་ལྟ་བུ་བྱས་པ་གཉའ་ཁྲི་བཙན་པོ་ཙམ་མ་ཡིན་པར་སྔར་གྲི་གུམ་བཙན་པོའི་དུས་སུ་རུ་ལས་སྐྱེས་ཀྱིས་ཀླུ་སྲིན་བྱེ་མ་ལག་རིང་ལས་སྤུར་བླུ་བའི་བླུད་མར་མིའི་བུ་མོ་ལ་མིག་བྱ་མིག་བཞིན་ཡོད་པ་གཅིག་སྤྲད་ཅེས་ཟེར་ཡང་སྲིད་པས།ང་ཚོས་དེ་དང་འབྲེལ་བའི་ལོ་རྒྱུས་ཁག་ལ་བལྟས་ཚེ་གཉའ་ཁྲི་བཙན་པོ་དང་ཁོང་གི་ཡབ་མེས་ཚོའི་ཉེ་དུ་གཉེན་སྒྲིག་ལྟ་བུའི་གསལ་ཁ་དེ་ཙམ་མེད་པས་ན་ང་ཚོས་དེ་ནི་དཔེ་བྱད་བཟང་པོ་བརྒྱད་ཅུའི་གྲས་ཤིག་རེད་ཅེས་ཁ་ཚོན་གཅོད་དཀའ་བའི་གནད་ཅིག་ཡིན་པས།དེ་ནི་ཉེ་དུ་གཉེན་སྒྲིག་གི་རྒྱུ་རྐྱེན་ནམ་ཡང་སྐབས་དེ་ཤེད་ཀྱི་ཆོས་ལུགས་ཀྱི་ཆོ་ག་ཞིག་ཡིན་པའང་དོགས་སློང་བྱས་ཆོག་ལ།དེ་བས་དཔེ་བྱད་བཟང་པོ་བརྒྱད་ཅུ་ཞེས་པ་དེ་ནི་བོད་ལ་གདོད་མ་ནས་ཡོད་པའི་བཤད་སྲོལ་ཞིག་ཡིན་ནམ་ཡང་ན་ཕྱིས་སུ་བྱུང་བའི་བཤད་སྲོལ་གང་ཡིན་ཤེས་རྟོགས་བྱེད་དགོས་པའི་གནད་ཅིག་རེད།